CELEX: 31992R0356
Language: el
Date: 1992-02-10 00:00:00
Title: Κανονισμός (ΕΟΚ) αριθ. 356/92 του Συμβουλίου της 10ης Φεβρουαρίου 1992 για τροποποίηση του κανονισμού αριθ. 136/66/ΕΟΚ περί κοινής οργανώσεως της αγοράς στον τομέα των λιπαρών ουσιών

Avis juridique important

|

31992R0356

Κανονισμός (ΕΟΚ) αριθ. 356/92 του Συμβουλίου της 10ης Φεβρουαρίου 1992 για τροποποίηση του κανονισμού αριθ. 136/66/ΕΟΚ περί κοινής οργανώσεως της αγοράς στον τομέα των λιπαρών ουσιών  

Επίσημη Εφημερίδα αριθ. L 039 της 15/02/1992 σ. 0001 - 0002 Φινλανδική ειδική έκδοση: Κεφάλαιο 3 τόμος 40 σ. 0142  Σουηδική ειδική έκδοση: Κεφάλαιο 3 τόμος 40 σ. 0142 

ΚΑΝΟΝΙΣΜΟΣ (ΕΟΚ) αριθ. 356/92 ΤΟΥ ΣΥΜΒΟΥΛΙΟΥ  της 10ης Φεβρουαρίου 1992  για τροποποίηση του κανονισμού αριθ. 136/66/ΕΟΚ περί κοινής οργανώσεως της αγοράς στον τομέα των λιπαρών ουσιώνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1720/91 (2), και ιδίως το άρθρο 35 παράγραφος  4,  την πρόταση της Επιτροπής,  Εκτιμώντας:  ότι το παράρτημα του κανονισμού αριθ. 136/66/ΕΟΚ περιέχει τις ονομασίες και τους ορισμούς των ελαιολάδων και των πυρηνελαίων-  ότι η πείρα που αποκτήθηκε έδειξε ότι οι ορισμοί των παρθένων ελαίων παρουσιάζουν ορισμένα προβλήματα κατά την εξακρίβωση των οργανοληπτικών χαρακτηριστικών αυτών των προϊόντων, και δεν αντιστοιχούν ακριβώς στα κριτήρια οργανοληπτικής εκτιμήσεως που  έχουν καθοριστεί από τη μεθοδολογία που θεσπίστηκε στα πλαίσια του διεθνούς συμβουλίου ελαιολάδου και η οποία έχει πρόσφατα περιληφθεί στους κοινοτικούς κανονισμούς για τα χαρακτηριστικά των ελαιολάδων και των πυρηνελαίων καθώς και για τις σχετικές  μεθόδους ανάλυσης-  ότι, εξάλλου, για τα ελαιόλαδα και για τους άλλους τύπους ελαίων που αναφέρονται στο εν λόγω παράρτημα, οι ορισμοί πρέπει να λαμβάνουν υπόψη το σύνολο των χαρακτηριστικών που προβλέπονται, για καθένα από αυτά τα προϊόντα, στους προαναφερόμενους  κοινοτικούς κανονισμούς-  ότι είναι, ως εκ τούτου, σκόπιμο να προσαρμοστούν ανάλογα όλοι οι ορισμοί που περιλαμβάνονται στο παράρτημα του κανονισμού αριθ. 136/66/ΕΟΚ,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Το παράρτημα του κανονισμού αριθ. 136/66/ΕΟΚ αντικαθίσταται από το κείμενο που περιλαμβάνεται στο παράρτημα του παρόντος κανονισμού.  Άρθρο 2  Ο παρών κανονισμός αρχίζει να ισχύει την 1η Νοεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 10 Φεβρουαρίου 1992. Για το Συμβούλιο  Ο Πρόεδρος  Arlindo MARQUES CUNHA   (1) ΕΕ αριθ. 172 της 30. 9. 1966, σ. 3025/66. (2) ΕΕ αριθ. L 162 της 26. 6. 1991, σ. 27.    ΠΑΡΑΡΤΗΜΑ  "ΠΑΡΑΡΤΗΜΑ  ΟΝΟΜΑΣΙΕΣ ΚΑΙ ΟΡΙΣΜΟΙ ΤΩΝ ΕΛΑΙΟΛΑΔΩΝ ΚΑΙ ΠΥΡΗΝΕΛΑΙΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 35  1. Παρθένα ελαιόλαδα:  Έλαια που λαμβάνονται από τον ελαιοκαρπό αποκλειστικά με μηχανικές ή άλλες φυσικές μεθόδους υπό συνθήκες, ιδίως θερμικές, οι οποίες δεν συνεπάγονται αλλοίωση του ελαίου και τα οποία δεν έχουν υποστεί άλλη επεξεργασία πλην της πλύσης, της καθίζησης, της  φυγοκέντρισης και της διήθησης, εξαιρουμένων των ελαίων που έχουν ληφθεί μετά από επεξεργασία με διαλύτη ή με μεθόδους επανεστεροποίησης και κάθε μείγματος με έλαια άλλης φύσης.  Αυτά τα έλαια κατατάσσονται στις ακόλουθες κατηγορίες και λαμβάνουν τις ακόλουθες ονομασίες:  α) εξαιρετικό παρθένο ελαιόλαδο:  παρθένο ελαιόλαδο του οποίου ο βαθμός οργανοληπτικής αξιολόγησης είναι ίσος ή ανώτερος του 6,5, του οποίου η ελεύθερη οξύτητα εκφραζόμενη σε ελαϊκό οξύ είναι το πολύ 1 g ανά 100 g και του οποίου τα λοιπά χαρακτηριστικά είναι σύμφωνα προς τα προβλεπόμενα  για την κατηγορία αυτή-  β) παρθένο ελαιόλαδο: (μπορεί να χρησιμοποιείται και ο χαρακτηρισμός "εκλεκτό" στο στάδιο της παραγωγής και του χονδρικού εμπορίου):  παρθένο ελαιόλαδο του οποίου ο βαθμός οργανοληπτικής αξιολόγησης είναι ίσος ή ανώτερος του 5,5, του οποίου η ελεύθερη οξύτητα, εκφραζόμενη σε ελαϊκό οξύ, είναι το πολύ 2 g ανά 100 g και του οποίου τα λοιπά χαρακτηριστικά είναι σύμφωνα προς τα  προβλεπόμενα για την κατηγορία αυτή-  γ) κοινό παρθένο ελαιόλαδο:  παρθένο ελαιόλαδο του οποίου ο βαθμός οργανοληπτικής αξιολόγησης είναι ίσος ή ανώτερος του 3,5, του οποίου η ελεύθερη οξύτητα, εκφραζόμενη σε ελαϊκό οξύ, είναι το πολύ 3,3 g ανά 100 g και του οποίου τα λοιπά χαρακτηριστικά είναι σύμφωνα προς τα  προβλεπόμενα για την κατηγορία αυτή-  δ) μειονεκτικό (λαμπάντε) παρθένο ελαιόλαδο:  παρθένο ελαιόλαδο του οποίου ο βαθμός οργανοληπτικής αξιολόγησης είναι κατώτερος του 3,5 ή/και του οποίου η ελεύθερη οξύτητα, εκφραζόμενη σε ελαϊκό οξύ, είναι ανώτερη των 3,3 g ανά 100 g και του οποίου τα λοιπά χαρακτηριστικά είναι σύμφωνα προς τα  προβλεπόμενα για την κατηγορία αυτή.  2. Εξευγενισμένο ελαιόλαδο:  Ελαιόλαδο λαμβανόμενο από εξευγενισμό παρθένου ελαιολάδου, του οποίου η ελεύθερη οξύτητα, εκφραζόμενη σε ελαϊκό οξύ, δεν υπερβαίνει τα 0,5 g ανά 100 g και του οποίου τα λοιπά χαρακτηριστικά είναι σύμφωνα με τα προβλεπόμενα για την κατηγορία αυτή.  3. Ελαιόλαδο:  Έλαιο αποτελούμενο από ανάμειξη εξευγενισμένου ελαιολάδου και παρθένων ελαιολάδων εξαιρουμένου του μειονεκτικού, του οποίου η ελεύθερη οξύτητα, εκφραζόμενη σε ελαϊκό οξύ, δεν υπερβαίνει το 1,5 g ανά 100 g και του οποίου τα λοιπά χαρακτηριστικά είναι  σύμφωνα με τα προβλεπόμενα για την κατηγορία αυτή.  4. Ακατέργαστο πυρηνέλαιο:  Έλαιο λαμβανόμενο διά κατεργασίας ελαιοπυρήνων με διαλύτη, εξαιρουμένων των ελαίων που λαμβάνονται με επανεστεροποίηση και κάθε μείγματος με άλλα έλαια και του οποίου τα λοιπά χαρακτηριστικά είναι σύμφωνα με τα προβλεπόμενα για την κατηγορία αυτή.  5. Εξευγενισμένο πυρηνέλαιο:  Έλαιο λαμβανόμενο με εξευγενισμό ακατέργαστου πυρηνελαίου, του οποίου η ελεύθερη οξύτητα, εκφραζόμενη σε ελαϊκό οξύ, δεν υπερβαίνει τα 0,5 g ανά 100 g και του οποίου τα λοιπά χαρακτηριστικά είναι σύμφωνα με τα προβλεπόμενα για την κατηγορία αυτή.  6. Πυρηνέλαιο:  Έλαιο αποτελούμενο από μείγμα εξευγενισμένου πυρηνελαίου και παρθένων ελαιολάδων, εξαιρουμένου του μειονεκτικού, του οποίου η ελεύθερη οξύτητα, εκφραζόμενη σε ελαϊκό οξύ, δεν υπερβαίνει τα 1,5 g ανά 100 g και του οποίου τα λοιπά χαρακτηριστικά είναι  σύμφωνα με τα προβλεπόμενα για την κατηγορία αυτή."